Brandfolkene kæmpede i næsten seks timer for at få bugt med ilden i et korntørreri på en gård.

Flere brandfolk fra Beredskabscenter Aalborg kæmpede fredag i næsten seks timer for at slukke en brand på en gård nær ved Vester Hassing ved Vodskov. Landmanden på gården opdagede branden fredag formiddag, og slog alarm. Det var gårdens korntørreri, der brændte. Branden i korntørreriet skulle slukkes, før flammerne bredte sig til gårdens korndepoter, hvor 17.000 tons korn var opmagasineret. Det er endnu uvist hvordan branden opstod, men indsatslederen gætter på, at det var tilbagebrændinger fra et fyr, der var skyld i branden. Ingen personer kom til skade ved branden.